Panayiotou-saak: Vriendin ontken vorige verklaringsLuthando Siyoli tydens ‘n vorige hofverskyning. Foto: ANA Babalwa Breakfast is die vriendin van Luthando Siyoni, voorheen ’n uitsmyter by Christopher Panayiotou se Infinity-nagklub. Die staat beweer Panayiotou het Siyoni betaal om ŉ huurmoordenaar te reël om sy vrou, Jayde, te vermoor. Breakfast het aan die hof gesê sy het geld in haar ou skoolsokkies versteek nadat Siyoni aan haar gesê het dit is vir die opgradering van ŉ gimnasium in Zwide. Breakfast het in die verklaring wat sy by die polisie afgelê het, gesê Siyoni het vir haar gesê Christopher het hom versoek om Jayde te vermoor. Siyoni het toe glo aan Panayiotou gesê hy kan dit nie doen nie, maar hy kan mense reël wat dit wel kan doen. Breakfast het ook destyds aangevoer dat Siyoni ŉ man genaamd “Sizwe” opgespoor het wat die moord sou pleeg en dat Panayiotou R50 000 daarvoor sou betaal. Breakfast het egter Woensdag ontken dat sy dit gesê het. Sy het ook ontken dat Panayiotou ooit na Siyoni se huis toe gegaan het. Volgens Breakfast het sy die eerste keer van Panayiotou gehoor nadat sy hom op televisie en in koerante gesien het. Breakfast het in haar vorige verklarings aangevoer dat Panayiotou by Siyoni se huis was en dat hulle buite gestaan en gesels het. “Thando [Siyoni] het met ŉ swartsak vol geld terug in die huis gekom. Hy het my gevra om R50 000 uit te tel waarmee hy Sizwe moet betaal. Ek het dit gedoen en daar was nog geld oor, maar ek het dit nie getel nie.” Staatsaanklaer Marius Stander het gesê dit is duidelik dat Breakfast van haar verklarings afwyk. Die saak gaan Donderdag voort. Lees alle vorige berigte oor Christopher Panayiotou op Maroela Media.